Crven fesić, nano
Crven fesić, nano jeste bosanskohercegovačka narodna pjesma, koja ne spada u red klasičnih sevdalinki. To je više sevdalinska ženska poskočica u kojoj se govori o ljubavnoj žudnji, što je jedna od čestih tema u bosanskim sevdalinkama. Nastala je prije više od sto godina. Glavni akcent u tekstu pjesme usredsređen je na fes, koji je bio tradicionalni dio bošnjačke narodne nošnje od druge polovine 19. vijeka, kada je i nastala ova pjesma. "Crven fesić" je bila popularna pjesma na sijelu, teferiću, veselju, derneku ili ženskim sjedeljkama. Popularnost ove pjesme proširila se i u trgovački grad Šabac, gdje je bila veoma razvijena muzička scena. Jedan od najznačajnijih pjevača u Šapcu između dva svjetska rata bio je Borisav Janjić Šapčanin, koji je i uradio prvi tonski snimak pjesme "Crven fesić, nano" uz pratnju na harmonici, a objavila ga je njemačka izdavačka kuća Odeon. Naistaknutije izvedbe ove pjesme tokom druge polovine 20. vijeka uradile su Beba Selimović uz pratnju Tamburaškog orkestra Radiotelevizije Sarajevo, Zehra Deović i Hanka Paldum. Do danas, mnogi pjevači narodne muzike sa prostora bivše Jugoslavije otpjevali su ovu pjesmu, koja spada u red antologijskih ostvarenja bosanskohercegovačke narodne muzike komponiranih u drugoj polovini 19. vijeka.